Uredba Komisije (ES) št. 2205/2001

z dne 14. novembra 2001

o spremembi Direktive Sveta 70/524/EGS o dodatkih v krmi v zvezi s preklicem dovoljenja za nekatere dodatke

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 70/524/EGS z dne 23. novembra 1970 o dodatkih v krmi [1], kakor je bila nazadnje spremenjena z Direktivo Evropskega parlamenta in Sveta 2001/46/ES [2], in zlasti člena 9g(4) Direktive,

ob upoštevanju naslednjega:

(1) Kakor je predvideno v členu 9g(1) Direktive 70/524/EGS, so bili antibiotiki in kokcidiostatiki, vključeni v Prilogo I k navedeni direktivi pred 1. januarjem 1988, začasno dovoljeni od 1. aprila 1998 in preneseni v poglavje I Priloge B, zato da se ponovno ocenijo kot dodatki, povezani z osebo, ki je odgovorna za njihovo dajanje v promet.

(2) Za navedene dodatke je bilo treba oddati nove vloge za dovoljenje. Poleg tega je člen 9g(4) Direktive 70/524/EGS zahteval, da se za te vloge predloži dokumentacija, kakor je predvideno v členu 4 te direktive, in sicer najpozneje do 30. septembra 2000, zato da se ponovno ocenijo.

(3) Za kokcidiostatike metiklorpindol, metiklorpindol/metilbenzokvat, amprol, amprol/etopabat, dimetridazol in nikarbazin ter za antibiotik flavofosfolipol je bila dokumentacija predložena pred 1. oktobrom 2000.

(4) V skladu s členom 4(4) Direktive 70/524/EGS so države članice v roku 60 dni od datuma, ko jim je bila dokumentacija poslana, preverile, ali je skladna z Direktivo Sveta 87/153/EGS z dne 16. februarja 1987 o določitvi smernic za ocenjevanje dodatkov v prehrani živali [3], kakor je bila nazadnje spremenjena z Direktivo Komisije 2001/79/ES [4].

(5) Po posvetovanju Stalnega odbora za krmo in v skladu s členom 4(5) Direktive 70/524/EGS je Komisija predlagatelje za dovoljenje za uporabo zgoraj navedenih kokcidiostatikov obvestila, da niso upoštevali pravil o upravni predložitvi dokumentacije, če so v njej manjkali podatki v zvezi z identifikacijo snovi ali drugi pomembni toksikološki podatki.

(6) Komisija je po posvetovanju Stalnega odbora za krmo in v skladu s členom 4(5) Direktive 70/524/EGS predlagatelja za dovoljenje za uporabo zgoraj navedenih kokcidiostatikov prav tako obvestila, da ni upošteval pravil o upravni predložitvi dokumentacije glede nekaterih kategorij živali, če so v njej za te kategorije manjkali podatki v zvezi z učinkovanjem in odstopanji pri preskusih.

(7) Za zagotovitev, da pomanjkljivosti pri predložitvi zahtevanih podatkov niso bile posledica nepredvidljivih vzrokov pri dostavi, so imeli zgoraj navedeni predlagatelji na voljo dodatne tri tedne časa za predložitev manjkajočih podatkov.

(8) Komisija je v tem dodatnem času prejela dopolnilne podatke za več snovi, vendar to ni bilo dovolj za izpolnitev zahtev Direktive 87/153/EGS, medtem ko za druge zadevne snovi ni prejela nobenih podatkov.

(9) Ker zahteve Direktive 70/524/EGS za zgoraj navedene kokcidiostatike niso bile izpolnjene, je treba izdano dovoljenje za te dodatke preklicati in dodatke izbrisati iz poglavja I Priloge B k Direktivi.

(10) Ker zahteve Direktive 70/524/EGS za antibiotik flavofosfolipol za nekatere živalske kategorije niso bile izpolnjene, je treba ustrezno spremeniti vpis antibiotika v poglavju I Priloge B k Direktivi.

(11) Primerno je omogočiti časovno omejeno obdobje, v katerem se lahko porabijo sedanje zaloge kokcidiostatikov in antibiotikov, ki jih pokriva ta uredba.

(12) Stalni odbor za krmo ni dal mnenja, zato je Komisija 25. julija 2001 v skladu s členom 23 Direktive 70/524/EGS Svetu predlagala te ukrepe, o katerih mora Svet odločiti v treh mesecih.

(13) Svet v zahtevanem roku ni ukrepal. Svet v istem roku ni sprejel sklepa z navadno večino proti predlaganim ukrepom. Te ukrepe mora zdaj sprejeti Komisija –

SPREJELA NASLEDNJO UREDBO:

Člen 1

Poglavje I Priloge B k Direktivi 70/524/EGS se spremeni:

1. Črtajo se naslednje snovi, ki spadajo v skupino kokcidiostatikov in drugih zdravilnih snovi:

- metiklorpindol,

- metiklorpindol/metilbenzokvat,

- amprol,

- amprol/etopabat,

- dimetridazol,

- nikarbazin.

2. Vpisi v zvezi s flavofosfolipolom se spremenijo na naslednji način:

(a) živalska kategorija "Živali, gojene zaradi krzna, razen zajcev" se črta;

(b) živalska kategorija "Druga perutnina razen rac, gosi, golobov" se nadomesti z živalsko kategorijo "Piščanci za pitanje".

Člen 2

Ta uredba začne veljati šest mesecev po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 14. novembra 2001

Za Komisijo

David Byrne

Član Komisije

[1] UL L 270, 14.12.1970, str. 1.

[2] UL L 234, 1.9.2001, str. 55.

[3] UL L 64, 7.3.1987, str. 19.

[4] UL L 267, 6.10.2001, str. 1.

--------------------------------------------------